Zločinački umovi
Zločinački umovi (engleski: Criminal Minds) američka je kriminalistička TV-serija koja prati rad FBI-eve Jedinice za analizu ponašanja – JAP (engleski: Behavioral Analysis Unit – BAU), čije je sjedište u Quantiku (Virginia). Emitirana je od 2005. do 2020. i snimljeno je 15 sezona. Od drugih serija slične vrste razlikuje se po tome što se više fokusira na kriminalca nego na sam zločin. Seriju su producirali The Mark Gordon Company u asocijaciji sa CBS Television Studios i ABC Studios. Originalni naziv bio je Quantico i pilot-epizoda snimljena je u Vancouveru. U scenariju za Quantico Gideonovo prezime bilo je Donovan. Serija je stekla pohvale kritičara za karakterizaciju, tempo, atmosferu, glumu, režiju i scenarij. Postala je hit za CBS kad je riječ o rejtingu i redovno je bila jedna od najgledanijih serija te mreže tokom 15 godina emitiranja. Njen uspjeh doveo je do razvoja dvije spin-off serije i videoigre zasnovane na seriji.